አቶ ሙሼ፡- እንግዲህ ማንኛውም ድርድር ዋጋ አለው፡፡ ምክንያቱም ፖለቲካ መመራት ያለበት በውይይትና በድርድር ነው፡፡ ከዚያ ደግሞ በሚፈጠረው አዎንታዊ ውጤት አገርን መምራት ጠቃሚ ነው ብዬ አምናለሁ፡፡ ድርድር ግን በተመጣጣኝ ኃይሎች መካከልና ጉዳዩ በሚመለከታቸው ተዋናዮች መካከል መካሄድ የሚገባው ነው እንጂ፣ አንተ የፈለግከውን አንድ ሰው መርጠህ ከእነዚያ ሰዎች ጋር በመፃኢ የኢትዮጵያ ዕድል ላይ ተወያይቼ እወስናለሁ ማለት ኢዴሞክራሲ ነው፡፡ ውጤቱም በጉልበት የሚጫን ነው የሚሆነው እንጂ የሁሉንም ይሁንታ አያገኝም፡፡ ይሁንታ የሌለው አማራጭ ደግሞ አማራጭ ሊሆን አይችልም፡፡ መጀመሪያ የማኅበረሰቡ ይሁንታ ያስፈልገዋል፡፡ እነዚህ ተቃዋሚ ፓርቲዎች የማኅበረሰቡ ይሁንታ አላቸው ወይ? ተቀባይነት አላቸው ወይ? ስትል ማኅበረሰቡ የተቃዋሚ ፓርቲዎችን ገለል አድርጎ አጀንዳውን በራሱ ይዞ በቁጣ የወጣበት ጊዜ ላይ ነው ያለነው፡፡ ስለዚህ ምንድነው የእነሱ ይሁንታ የሚለውን ነገር ይመጣብሃል፡፡ ይህ ነገር ከልብ የታመነበትና ለውጡንም ውጤታማ ለማድረግ ታቅዶ ከሆነ ከላይ የገለጽኳቸውን ተዋንያን ማሳተፍ አለበት፡፡
